Kermakannuja ja kauniita kuppeja

Kesälomalla löysin itseni Posiolta, kermakannunäyttelystä.

Vitriinin takana oli lukematon määrä toinen toistaan kauniimpia kermakannuja.

Hyllyillä oli myös arkisempia, käytännöllisiä kerma- ja maitoastioita.

Kannuja katsellessani ajatukset ohjautuivat niihin hetkiin, kun kannut ovat olleet alkuperäisessä tehtävässään kotien keittiöissä, olohuoneissa, saleissa, kuistilla, vierashuoneissa tai retkieväiden mukaan pakattuina.

On juotu kahvia, vaihdettu arkisia kuulumisia, jaettu iloja ja suruja. Kahvikupin ääressä on kuunneltu ja puhuttu. Hetki levätty ja taas jatkettu.

Onko sinulla kaapissa kermakannua?

Kun alkuvuonna tänne muutin, kermakannu ei kuulunut niihin tavaroihin, mitä tyhjään kotiimme hankin.

Arkiseksi on mennyt nykyään kahvittelukin, saattaa vieraillekin tarjota kahvin moteista ja laittaa maitopurkin pöytään.

Lapsuuden kodissani sellainen ei tullut kuuloonkaan. Vieraille katettiin kahvit olohuoneen kirjahyllyn kupeista, joista osa tiskattiin sitten käsin.

Kauniisti kattamalla osoitettiin vieraanvaraisuutta ja halua palvella.

Mooseksen kirjassa kirjoitetaan, että

"Vieraanvaraisuus on käytännöllinen tapa palvella Jumalaa." (1 Moos. 18:3-5)

Heprealaiskirjeessä muistutetaan, että

"Harjoittamalla vieraanvaraisuutta saatamme jopa saada enkeleitä vieraiksemme."(Hepr.13:2)

Usein tuntuu juuri siltä, että kodissa vieraillut on tuonut mukanaan jotain kaunista, josta saa olla kiitollinen. Kävijä on antanut aikaansa meille, on puolin ja toisin tuuletettu ajatuksia. Lapsetkin oppivat vieraiden kanssa sosiaalisia taitoja.

Kyläily on lapsuuteni ajoista paljon vähentynyt. Kesälomalla kävin vanhassa kodissani ja pakkasin mukaan myös kermakannuja.

Mitähän tapahtuisi, jos meillä ja Kittilän kaikissa muissakin kodeissa etsittäisiin kaapista kermakannut ja kutsuttaisiin vieraita, vaikka naapurista.

Taivaan Isän siunausta ja onnellisia kermakannuhetkiä Kittilän koteihin.

Merja Lohilahti

Kanttori